Vainajasäilytys-toiminta siirtymässä Etelä-Karjalan hyvinvointialueen hoidettavaksi HUSilta

HUS-yhtymä ja Etelä‑Karjalan hyvinvointialue (Ekhva) ovat alustavasti sopineet, että vainajasäilytys‑ ja luovutustoiminta siirtyy HUSilta hyvinvointialueen vastuulle 1.5.2026 alkaen. Siirto toteutetaan liikkeenluovutuksena, ja se perustuu yhteiseen arvioon siitä, että toiminta on tarkoituksenmukaista järjestää jatkossa paikallisesti.

Vainajasäilytys sisältyi vuoden 2019 liikkeenluovutukseen, jossa Eksoten patologian palvelut siirtyivät kuvantamis- ja laboratoriokeskuksen kanssa HUS Diagnostiikkakeskukselle. Tämän jälkeen HUS Diagnostiikkakeskus on tuottanut kyseiset palvelut Etelä-Karjalan hyvinvointialueelle ja sen edeltäjälle Eksotelle erillisen yhteistoimintasopimuksen perusteella. Diagnostiikkakeskuksen patologian toiminta Lappeenrannassa on muuttunut, eikä siellä enää tehdä ruumiinavauksia. Tästä syystä on päädytty yhteistyössä esittämään vainajasäilytystoiminnan siirtämistä hyvinvointialueen toiminnaksi.

– Siirtyvät toiminnot sisältävät vainajien sisään kirjaamisen, käsittelyn, säilytyksen ja luovutuksen. HUSilta siirtyy Ekhvalle yksi työntekijä, joka jatkaa tehtävässään ns. vanhana työntekijänä. Hänen palvelussuhteensa ehdot säilyvät liikkeenluovutusta koskevan lainsäädännön mukaisesti. Myös toiminnan tilat palaavat hyvinvointialueen hallintaan, kertoo hallintoylilääkäri Tuula Karhula.

Karhulan mukaan liikkeenluovutuksen talousvaikutusten arvioidaan olevan neutraalit.

Henkilöstöä on kuultu yhteistoimintamenettelyjen mukaisesti, ja tiedottamista jatketaan päätöksenteon jälkeen sekä hyvinvointialueen että HUSin sisäisissä kanavissa.

Liikkeenluovutusta koskevat päätökset käsitellään 23.3.2026 sekä HUSin yhtymähallituksessa että Etelä‑Karjalan hyvinvointialueen aluehallituksessa. Linkki Ekhvan aluehallituksen 23.3.2026 esityslistaan.

Lisätietoja:

Tuula Karhula, hallintoylilääkäri, puh. 040 194 4936, tuula.karhula@ekhva.fi